Dispute rondom afdanking - Jy en die RegJy en die Reg
Tuis › Regsvrae › Diensbeëindiging › Dispute rondom afdanking
Kan 'n werknemer 'n dispuut oor onregverdige afdanking na die KVBA verwys as hy of sy ontslaan is nog voordat hy of sy in diens van die werkgewer was?
In die uitspraak in die geval van Jack v. Director-General Department of Environmental Affairs (2003) 1 BLLR 28 (LC) en in Wyeth SA (Pty) Ltd v. Manqele & others (2005) 6 BLLR 523 (LAC), het die hof die standpunt gehuldig dat die beëindiging van 'n dienskontrak, selfs al sou die werknemer nog nie begin werk het nie en ook nog nie vergoeding ontvang het nie, neerkom op ontslag ingevolge die Wet op Arbeidsverhoudinge (No. 66 van 1995), soos gewysig ("die WAF").
Die definisie van 'n "werknemer" soos vervat in artikel 213 van die WAF sluit 'n persoon in wat 'n werksaanbod aanvaar het om op 'n latere datum te begin werk. Dit is egter gebiedend noodsaaklik dat die werknemer die aanbod ondubbelsinnig aanvaar het.
Selfs al het die werknemer nog nie begin werk nie of nog nie vergoeding ontvang het nie, moet die werknemer se ontslag steeds substantief en prosedureel billik wees. In Van Deventer v. Venture SA (Pty) Ltd (2007) 28 ILJ 268 (CCMA) was die kommissaris onder 'n verpligting om te hou by die Wyeth-beslissing en het dus beslis dat die werkgewer steeds onder 'n verpligting was om die werknemer vir 'n billike rede te ontslaan en dat 'n billike proses gevolg moes word.